偈頌九十三首  其四三
作者：釋梵琮
朝代：宋

paragraphs: 求道如求雨，乾枯日夜愁。
忽然風雨至，萬壑盡爭流。
直得天下萬物沾潤，三井龍王出頭。
雲南如劈箭，雲北似傾湫。
激石怒雷吼，翻空雪浪浮。
忽然風雨息，平地一時休。
衲僧家，騎箇水牯牛。
多快活，百無憂。
健即行，困即歇。
布袋頭，親解結。
釘打釘，鐵打鐵。
寒道寒，熱道熱。
此是諸佛心宗，亦名單提妙訣。
七峰峰頂滑如苔，寒山拾得相拖拽。